Ouclides

Ouclides de Alexandrie (360 a.C. — 295 a.C.) fui un porsor, matemático platónico i scritor de ourige çconhecida, criador de la afamada geometrie ouclidiana: l spácio ouclidiano, eimutable, simétrico i geométrico, metáfora de l saber na antiguidade clássica, que se mantubo sien demudar ne l pensamiento matemático mediabal i renacentista, pus solamente ne ls tiempos modernos fui possible custruir modelos de geometries nun-ouclidianas. Haberie sido eiducado an Atenas i andado na Academia de Platon, na fuorça de la cultura heilenística.

Cumbidado por Ptolomeu I para cumponer l quadro de porsores de la acabada de criar Academia, que tornarie Alexandrie ne l centro de l saber daquel tiempo, tornou-se l mais amportante outor de matemática de la Antiguidade griego-romana i talbeç de todos ls tiempos, cun sou menumental Stoichia (Ls eilemientos, 300 a.C.), ne l stilo lhibro de testo, ua obra an treze ambelumes, sendo cinco subre geometrie praina, trés subre númaros, un subre la teorie de las proporçones, un subre ancomensurables i ls trés redadeiros subre geometrie ne l spácio. Screbida an griego, la obra cubrie toda la aritmética, la álgebra i la geometrie coincidas até anton ne l mundo griego, ajuntando l trabalho de ls que bibírun antes del, cumo Heipócrates i Oudóxio, i sistematizaba to l coincimiento geométrico de ls antigos i antercalaba ls teoremas yá coincidos nesse teimpo cula demunstraçon de muitos outros, que cumpletában uocos de saber i dában coeréncia i lhigaçon lhógico al sistema por el criado. Apuis la sue purmeira eidiçon fui copiado i recopiado muita beç i, traduzido pa l árabe (774), tornou-se l más anfluente testo científico de todos ls tiempos i un de ls cun mais grande númaro de publicaçones al lhargo de la stória.
Depuis de la caída de l Ampério Romano, ls sous lhibros fúrun recuperados pa la sociadade ouropéia puls studiosos muçulmanos de la Península Eibérica. Screbiu inda Ótica (295 a.C.), subre la ótica de la bison i subre astrologie, astronomie, música i macánica, para alhá de outros lhibros subre matemática. Antre eilhes cítan-se Lhugares de superfice, Pseudarie, Porismas i más alguns outros.

Algues de las sues obras cumo Ls eilemientos, Ls dados, outro lhibro de testo, a modo un manual de tabelas para uso andrento la Academie i cumplemiento de ls seis purmeiros ambelumes de Ls Eilemientos, Debison de figuras, subre la debison geométrica de figuras prainas, Ls Fenómenos, subre astronomie, i Ótica, subre la bison, subrebibírun an parte i hoije son, depuis de La Sfera de Outólico, ls mais antigos tratados científicos griegos eisistentes. Pula sue maneira de apersentar ne ls scritos cuida-se que haba sido un porsor mui halblidoso.



 Algoritmo de Ouclides

Catadorie:Matemáticos de la Grécia Antiga
Catadorie:Geómetras